KIRJALLINEN KYSYMYS P-1688/01 esittäjä(t): Renato Brunetta (PPE-DE) komissiolle. Electricité de Francen (EDF) hankkima 20 prosentin omistusosuus Montedison-yhtiöstä.



Virallinen lehti nro 364 E , 20/12/2001 s. 0172 - 0174



KIRJALLINEN KYSYMYS P-1688/01 esittäjä(t): Renato Brunetta (PPE-DE) komissiolle (1. kesäkuuta 2001) Aihe: Electricité de Francen (EDF) hankkima 20 prosentin omistusosuus Montedison-yhtiöstä Ranskan energiayhtiö Electricité de France ilmoitti 24. toukokuuta 2001 ostaneensa 20 prosenttia yksityistä italialaista energia-alan (sähkö ja kaasu) yritystä Edison-Sondelia hallitsevan Montedison-holdingyhtiön pääomasta. Electricité de France on Ranskan hallituksen ja lainsäädännön joustavuuden ansiosta näihin päiviin asti säilyttänyt ennallaan sähköenergia-alan monopoliasemansa Ranskassa. Yhtiö on hyödyntänyt määräävää asemaansa laajoilla kansallisilla markkinoilla ja yrittänyt useaan otteeseen hankkia itselleen huomattavia osuuksia muissa Euroopan unionin jäsenvaltioissa toimivista saman alan yksityisistä yrityksistä. Yhtiön vastaavanlaiset laajentumisyritykset muihin jäsenvaltioihin ovat herättäneet vastustusta. Voidaan siis todeta, että jossakin jäsenvaltiossa toimiva yhtiö, jolla on täysi julkinen monopoliasema ja joka ei ole listautunut pörssiin, voi tunkeutua muiden jäsenvaltioiden markkinoille monopoliasemansa ansiosta saamansa voiton turvin ja aiheuttaa siten epätasapainoa ja markkinoiden vääristymistä. Voivatko komissio ja varsinkin sen puheenjohtaja sekä kilpailu- ja energiapolitiikasta vastaavat komission jäsenet näin ollen ilmoittaa, miten komissio aikoo taata sisämarkkinoiden moitteettoman toiminnan täyden kilpailun varmistamiseksi? Mihin toimiin komissio aikoo ryhtyä estääkseen vastaavien, epätasapainoa aiheuttavien tilanteiden syntymisen? Loyola de Palacion komission puolesta antama yhteinen vastaus kirjallisiin kysymyksiin P-1664/01 ja P-1688/01 (13. heinäkuuta 2001) Sähkön sisämarkkinoiden asteittaista toteuttamista koskeva tavoite on saavutettu pääosin erittäin hyvin. Vaikka direktiiveissä edellytetään, että vain 30 prosenttia sähkömarkkinoista on avattava kilpailulle (osuus nousee ± 35 prosenttiin vuonna 2003), valtaosa jäsenvaltioista on päättänyt paljon pitemmälle menevistä ratkaisuista. Neljässä jäsenvaltiossa sähkömarkkinat on jo avattu kokonaan kilpailulle, ja toisissa neljässä jäsenvaltiossa tämä tavoite toteutuu vuoteen 2003 mennessä; lisäksi kolme muuta valtiota avaa markkinansa kilpailulle kokonaan viimeistään vuoteen 2007 mennessä. Samanlainen tilanne vallitsee markkinoiden laadullisen avautumisen eli kolmansien osapuolten verkkoon pääsyn takaamisen osalta. Lähes yksimielisesti ollaan sitä mieltä, että tehokkain tapa taata kolmansien osapuolten syrjimätön pääsy näihin olennaisiin rakenteisiin on säännellä verkkoonpääsyä riippumattoman sääntelyelimen avulla sekä eriyttää tehokkaasti sähkön siirto ja jakelu sen tuotannosta ja huollosta. Kuitenkin markkinoiden odotettua nopeampi vapauttaminen ja kolmansien osapuolten säännelty verkkoonpääsy ovat johtaneet hyvin merkittäviin markkinavääristymiin ja lisänneet yhteisön keskenään kilpailevien yritysten välistä epätasa-arvoa. Eräissä jäsenvaltioissa markkinoista on avattu ainoastaan lainsäädännössä edellytetty vähimmäisosuus. Markkinoiden laadullisessa ja määrällisessä avautumisessa ilmenevät erot ovat saaneet aikaan epätasapainoa sisämarkkinoilla. Komissiossa käytiin viime kesäkuun 20. päivänä keskustelu rajat ylittäviä hankkeita koskevien investointien rajoituksista ja energiamarkkinoiden vääristymisestä. Komissio totesi energia-alalla nykyisessä vapautumisen laajuudessa ilmenneiden erojen osalta, että neuvoston ja parlamentin olisi puututtava tilanteeseen antamalla pian komission maaliskuussa 2001 ehdottamat säädökset energiamarkkinoiden laajemmasta vapauttamisesta (kaikki muille kuin kotitalouksille tarkoitettu sähkö on avattava kilpailulle 1. tammikuuta 2003 mennessä, muille kuin kotitalouksille tarkoitettu kaasu on avattava kilpailulle 1. tammikuuta 2004 mennessä ja kaikille asiakkaille, kotitaloudet mukaan luettuina, tarkoitettu kaasu ja sähkö on avattava kilpailulle 1. tammikuuta 2005 mennessä - katso IP/01/356). Kilpailun vääristymien ja epätasa-arvon poistamiseksi lyhyellä aikavälillä komissio päätti ennen muiden vapauttamisehdotusten hyväksymistä toteuttaa seuraavat toimet: - Se valvoo jäsenvaltioiden toimia varmistaakseen, että ne panevat voimassa olevat sähkö- ja kaasualan vapauttamista koskevat direktiivit täytäntöön ajoissa ja asianmukaisesti. - Se takaa, että perustamissopimuksen kilpailusääntöjä sovelletaan täysimääräisesti energia-alalla. Komissio jatkaa rajoittavia liiketoimintakäytäntöjä ja määräävän markkina-aseman väärinkäyttöä koskevien perustamissopimuksen määräyksien soveltamista erityisesti tarkastellessaan energiantoimituksissa esiintyvän kilpailun rajoituksia ja vääristymiä ja verkkoonpääsyyn liittyvää syrjintää sekä tutkiakseen sähkö- ja kaasuyhtiöille mahdollisesti myönnetyt valtiontuet (ydinvoimaloiden valtiontuet mukaan luettuna); lisäksi se tutkii kilpailusääntöjen mukaan rajoituksia, jotka koskevat kuluttajan oikeutta valita energiantoimittajansa. Esimerkkejä tällaisista komission kahden viime vuoden aikana käsittelemistä tapauksista ovat yhteismyyntiä koskevat toimenpiteet (esimerkiksi GFU ja EDF/CNR), määräävän markkina-aseman vahvistaminen sulautumissopimuksin (esimerkiksi VEBA/VIAG, EDF/EnBW), etuoikeutettu verkon käyttö (esimerkiksi tanskalaiset ja saksalaiset sekä ranskalaiset ja britannialaiset yhdysjohdot), hukkakustannussuunnitelmat ja avainasiakkaiden valintamahdollisuuksien rajoittaminen (Gasnatural/Endesa). Komissio on myös sopinut, että jos energiamarkkinoiden edelleenvapauttamista koskevien ehdotusten täytäntöönpano viivästyy, se harkitsee EY:n perustamissopimuksen 86 artiklaan (entinen 90 artikla) ja erityisesti sen 3 kohtaan perustuvien päätösten tai direktiivien antamista erilaisesta kilpailun vapauttamisen tasosta johtuvien mahdollisten kilpailun vääristymien poistamiseksi. Tällaista lähestymistapaa, jossa komissio antaa direktiivejä jäsenvaltioille EY:n perustamissopimuksen 86 artiklan 3 kohdan perustella, on aiemmin sovellettu televiestinnän alalla.